ቤኒሻንጉል ከመኸር ምርት 25 ሚሊየን ኩንታል ለመሰብሰብ ታቅዷል
በቤኒሻንጉል ጉሙዝ ክልል 25 ሚሊየን ኩንታል ምርት ለመሰብሰብ ማቀዱን የክልሉ እርሻና ተፈጥሮ ሐብት ቢሮ አስታወቀ፡፡የቢሮው  ኃላፊ አቶ ሺባባው ታረቀኝ ለዋልታ እንደገለፁት፤ ክልሉ ለተያዘው የመኸር ምርት ወቅት ካዘጋጀው 849 ሺህ ሄክታር መሬት ውስጥ እስካሁን 467 ሺህ ሄክታር መሬት በሰብል ለመሸፈን ተችሏል ፡፡በዘር ከተሸፈነው መሬት ከ25 ሚሊየን ኩንታል ምርት በላይ የሚጠበቅ ሲሆን ፤የጥራጥሬ ሰብሎች ከፍተኛውን ድርሻ እንደሚይዙና የቅባትና ዘይት እህሎች የዘር ወቅቱን ጠብቆ እንደሚከናወን አብራርተዋል ፡፡እንደ ኃላፊው ገለጻ 53ሺህ ኩንታል ማዳበሪያና ከ3ሺህ ኩንታል በላይ ምርጥ የበቆሎ ዘር አርሶአደሮቹ በሚፈልጉት መጠን ተከፋፍሏል፡፡በተያዘው ዓመት የማዳበሪያ ዋጋ መቀነሱን ተከትሎ የግብርና ግብዓት አቅርቦት በመጠኑ እንደጨመረም ጠቁመዋል ፡፡ለክልሉ አርሶአደሮች የግብርና ምርታማነትን ማጎልበት በሚቻልባቸው አማራጮች ላይ ተከታታይ ስልጠና መሰጠቱንም አቶ ሺባባው ገልጸዋል ፡፡